JON KABAT-ZINN PHD

MINDFULNESS MEDITÁCIÓ
A FÁJDALOM ENYHÍTÉSÉRE

Szerezd vissza az irányítást
a tested és az életed felett

ÉDESVÍZ KIADÓ
BUDAPEST

A fordítás az alábbi kiadás alapján készült:

Jon Kabat-Zinn / Mindfulness Meditation for Pain Relief

This translation published by exclusive license from Sounds True Inc., 2023

www.soundstrue.com

Fordította

Erdő Orsolya

Szerkesztette

Kósa Éva

Olvasószerkesztő

Kótai Kata

Copyright © Jon Kabat-Zinn, 2023

Hungarian translation © Erdő Orsolya, 2023

Hungarian edition © Édesvíz Kft., 2023

Author picture © Jaume Cosialls

Cover design by Lisa Kerans

Book design by Meredith Jarrett

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tipográfia: Damuzi Bt.

A borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-456-3

MOBI ISBN 978-963-507-457-0

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalomjegyzék

Bevezetés

1  Megtanulni együtt élni a fájdalommal

A figyelem ereje

Beszállni a táncba

Visszaszerezni az életedet

2  Térjünk is a tárgyra

3  Mindfulness-alapú stresszcsökkentés

A mindfulness tiszta tudatosság

4  A fájdalommal való munka hét alapelve

5  Hogyan műveljük a mindfulnesst?

Néhány praktikus tanács

Testtartások formális meditációhoz

Audió vezetett meditációk

6  A fegyelmezett gyakorlás ereje – A vezetett meditációk szövegei

A vezetett meditációk – Kibővített szövegek a hanganyagok kiegészítésére

1. meditáció: A légzés tudatossága

2. meditáció: Mihez kezdjünk a fájdalommal?

3. meditáció: Fájdalommal kapcsolatos gondolatok és érzések kezelése

4. meditáció: Megpihenni a tudatosságban

5. meditáció: Rövid testszkennelés

7  Mindfulness a mindennapi életben – Az igazi „tananyag”

Hat utolsó javaslat

Összefoglalás – Minden lélegzetvétel egy új kezdet

A szerzőről

A JKZ Meditációk alkalmazás

A Sounds True-ról

Bevezetés

Az univerzum, amelybe most belépsz, miközben a kezedbe veszed ezt a kis könyvet, amit színek, képek és szavak ékesítenek, a valódi természeted univerzuma. A teljességedet és valódiságodat szólítja meg; magába foglalja azokat a körülményeket és helyzeteket, amelyek az eddigi életedet alakították, ugyanakkor jóval túlmutat azokon. Nem sok ember keres a fájdalommal foglalkozó könyvet, különösen olyat, amelyik arról szól, hogyan éljünk együtt jól a krónikus fájdalommal, hacsak nem rendelkezik első kézből tapasztalattal a szenvedésről, és nem tudja, milyen nehéz lehet kihívást jelentő és gyakran megrázó körülmények között a lehető legteljesebben és kielégítően élni az életet – és vállalni egy ilyen kihívást, amíg lehetőség van rá. Ez a könyv és a benne található gyakorlatok kaput jelenthetnek a lehetőség eme univerzumába.

Tudnod kell, hogy nem vagy egyedül. Sok ezer, különböző krónikus fájdalommal és diagnózissal együtt élő ember, aki nem megfelelő vagy hatástalan orvosi és sebészeti ellátásban részesült, vállalta ezt a felfedezést és kalandot az úgynevezett mindfulnessalapú stresszcsökkentésen (MBSR) keresztül. Az általános előnyök a legtöbb ember számára igen mélyrehatóak voltak, és megváltoztatták az életüket.

A mindfulnessnek mint meditációs gyakorlatnak és életmódnak van egy elkerülhetetlen és egyedülálló aspektusa. Nyilvánvalóan senki nem meditálhat helyetted. A belső munkát magadnak kell elvégezned. A könyv minden aspektusának, valamint a hangoskönyvformában elérhető vezetett meditációknak is az a céljuk, hogy barátságos és támogató források, emlékeztetők és útmutatók legyenek, miközben felderíted és bejárod ezt a területet. Remélhetőleg ez a felajánlott lehetőség akkor is segíteni fog, amikor olyan kihívásokkal és próbatételekkel találod szemközt magadat, amelyek időnként elkerülhetetlenül felszínre törnek mindannyiunk életében. És remélhetőleg újra és újra emlékeztetni fog arra is, hogy mi a legfontosabb, különösen azokban a percekben, amikor olyan könnyű elveszíteni a bátorságot.

Ugyanis se nem túlzás, se nem alábecsülés, ha azt mondjuk, hogy a világon a legnehezebb dolog azzal szembefordulni és megnyílni előtte, amiről a legjobban szeretnénk, ha egyszerűen eltűnne. Ha azonban ezt megteszed, és kényelmetlenül közel engeded magadhoz a nem kívántat és ellenszenvest, annak minden formájában, felfedezheted, hogy szinte mindig van lehetőség a fejlődésre, a gyógyulásra és az életed átalakítására, függetlenül attól, éppen milyen akadályokkal kényszerülsz szembenézni. Amint azt látni fogod, a formális és informális meditációs gyakorlatok alapját az jelenti, hogy minden tapasztalatot és élményt szívesen fogadunk, amivel az adott tudatos pillanatban találkozunk, legyen az kellemes, kellemetlen vagy akár semleges.

Azonban a mindfulness egyedülálló dimenzióján túl, ami szigorú és rendszeres gyakorlást igénylő meditációs gyakorlat és létezési forma, kapcsolódik hozzá a közösség nagyon is valós és rendkívül szükséges eleme is. Társas lények vagyunk, és amikor arról van szó, hogy értelmes és teljes életet éljünk, azzal együtt, amit az élet néha elénk sodor, majdnem annyira fontos számunkra a közösség, mint az oxigén. A kórházi MBSR programokban ez a közösség spontán módon alakul ki a nyolchetes tanfolyamok a során, amelyeken a betegek részt vesznek. Ezek az emberek orvosi diagnózisok számtalan fajtájával érkeznek, beleértve az olyan súlyos fájdalmakat is, amelyek kevéssé reagálnak a szokásos orvosi kezelésekre, már ha egyáltalán reagálnak. Amikor azt érezzük, hogy egy olyan emberekből álló közösség része vagyunk, amelynek tagjai hozzánk hasonlóan nagy kihívást jelentő állapotokkal küzdenek, rájövünk, hogy nem vagyunk egyedül. Sőt mi több, inspirációt kaphatunk, ha látjuk, másoknak mivel kell együtt élniük és megbirkózniuk, vagy ha meghallgatjuk a beszámolóikat a kisebb-nagyobb győzelmeikről, amelyeket a mindfulness folyamatos gyakorlásával értek el.

Egy egyetemi professzor, akit még évtizedekkel korábbról, végzős egyetemi hallgató koromból ismertem az MIT-ről{1}, csontvelő-átültetés előtt eljött az MBSR-re, hogy felkészüljön a beavatkozás és az azt követő elkülönítés megpróbáltatásaira. Egyik nap az órán elmondta, hogy úgy érzi, a teremben mindenki a „megkínzottak közösségéhez” tartozik. Azt is mondta, hogy sokkal inkább otthon érzi magát ott a többi beteggel, mint a kollégáival a kari megbeszéléseken. Egy nap, amikor a nyolchetes MBSR program közepén, a bostoni csúcsforgalomban egy zsúfolt metrókocsiban körülnézett, az a hirtelen felismerés fogalmazódott meg benne, amit később velünk is megosztott az órán, hogy mindannyian a megkínzottak közösségének tagjai vagyunk.

Úgy tűnik, a mindfulness gyakorlóinak közössége az elmúlt negyvenöt év során exponenciálisan nőtt, és mostanra globális hálózattá vált. Tehát miközben ezt a könyvet olvasod, és bizonyos fokú elszántsággal és önfegyelemmel rendszeresen végzed a vezetett meditációt, hiszen ily módon fejti ki a maximális hatását a fájdalomra és az életedre, tudd, hogy nem vagy egyedül. Azt is tudnod kell, hogy a gyakorlat nem támogat vagy privilegizál „különleges élményeket” vagy különleges „tudatállapotokat”. Amire hív, az annak a felismerése, hogy minden pillanat és minden testi és elmeállapot különleges ebben az időtlen pillanatban, és hogy hazatérhetünk önmagunkhoz, ha felismerjük, hogy már eleve egészek vagyunk (ami az „egészség” szónak is a gyökere). A cél nem az, hogy azzá válj, aki nem vagy, vagy hogy felülemelkedj a fájdalmon, vagy megszabadulj tőle. Inkább az, hogy felismerd annak a teljességét, aki már eleve vagy, és felismerd, milyen előnyökkel jár, ha otthon érzed magad a saját bőrödben és a saját lényedben, valamint ha tartozol valahová, egyrészt ahhoz a családhoz, amelynek tagjai fontosak számodra, és te is fontos vagy nekik, másrészt a tágabb világhoz.

A test számontartja a fájdalmunkat, mind a fizikai, mind az érzelmi fájdalmakat, ahogyan egy nagyszerű könyv is mondja, amely arról szól, hogyan gyógyuljunk ki a különféle traumákból. Hajlamosak vagyunk érzelmi fájdalmainkat és sérelmeinket a testünkben hordozni, még ha gyakran, amennyire tudjuk, figyelmen kívül is hagyjuk a tapasztalatnak ezt a dimenzióját, és teljesen elveszünk a gondolatainkban és érzelmeinkben – más szóval, az elménkben. Már csak ezért is nagyon jó kiindulópont a testtudatosság. Ez azonban azt is jelenti, hogy hajlandónak kell lenni elfogadni minden jelenlévő dolgot, legyen az kellemes, kellemetlen, vagy egyik sem, és elég sokáig a tudatunkban tartani ahhoz, hogy rájöjjünk, a fájdalom, a sérelem és a sebesülés, bármennyire is jelentős és megterhelő, sokkal kisebb, mint a lényünk teljes dimenziója. És ahhoz, hogy ezen a területen eligazodj, szükséged lehet a mindfulnesst gyakorló közösség, valamint a családod és a barátaid szeretetére és támogatására. A jó hír az, hogy még sosem volt olyan sok és részletes forrás a folyamatos mindfulness meditációs gyakorlat támogatására, mint most. Rendkívül széles körben elterjedtek, könnyen hozzáférhetőek és nagyon változatosak. Továbbá a mindfulness mély értelmével összhangban, céljuk a szenvedés kiváltó okának felismerése és megnevezése, bármi legyen is az, valamint a szenvedéstől való nagyon is valóságos megszabadulás, annak számos aspektusában és formájában.

Amikor bármilyen traumához köthető fájdalomról van szó, elengedhetetlen egy olyan közösség támogatása, amely felismeri a sérülések és ártalmak egyedi elemeit, amit sokszor mások nem vesznek észre, beleértve sajnos az intézményeket és a társadalom egészét is. Az internet ma már lehetővé teszi számunkra, hogy ilyen közösségeket találjunk, akár a közvetlen környezetünkben is, és hasznosíthassuk az általuk kínált, a meditációs gyakorlatunkat támogató forrásokat. Arra bátorítalak, hogy ha az itt kínált vezetett meditációk során bármikor elszigeteltnek vagy magányosnak érzed magad, keress olyan közösségeket, ahol kapcsolatba kerülhetsz más szenvedőkkel, akiknek hozzád hasonlóan nyíltszívű emberi kapcsolatokra és együttérzésre van szükségük. Ez lehet egy online vagy kórházi MBSR program vagy egy meditációs központ vagy közösség – bármi, ami lehetővé teszi, hogy olyanokra találj, akikkel megoszthatod ezt az életre szóló utazást. A könyv végén számos támogató forrás felsorolását találod.

1

Megtanulni együtt élni a fájdalommal

Megtanulni együtt élni a fájdalommal

Ha kezedbe vetted ezt a könyvet, akkor, így vagy úgy, valószínűleg a fájdalom alakítja az életedet… és a vele járó fizikai és érzelmi szenvedés. Ha ez a helyzet, akkor hasznos lenne, ha két dolgot már a közös munkánk kezdetétől szem előtt tartanál.

Egy: nem vagy egyedül.

Kettő: meg lehet tanulni együtt élni az olyan fájdalommal is, amely nem könnyen enyhül vagy múlik el.

Emberek tíz- vagy akár százezrei fedezték fel, hogy a fájdalommal való együttélés egy folyamat, egyfajta menüett. A zene valószínűleg nem olyan, amilyet te választanál, ha egyedül rajtad állna, hogyan alakuljanak a dolgok az életedben. Mégis úgy gondolom, fel fogod ismerni, hogy a helyzeted csodálatos és potenciálisan felszabadító módon működőképes, különösen, ha hajlandó vagy bizonyos mennyiségű játékos és felfedező kísérletezésre és belső munkára, amit egyedül csak te végezhetsz el. Ez pedig nem más, mint a menet közben kibontakozó kellemetlen és nem kívánt dolgok tényleges átéléséhez való viszonyulásod újrakonfigurálása.

A jó hír az, hogy nem létezik olyan, mint a kaland megközelítésének egyetlen helyes módja. Nincsen szakácskönyv, nincsen egységes recept, nincs „egy méret mindenkinek”, nincsen univerzális módszer. Mindenki egyedi, és végül mindenkinek meg kell találnia a saját útját ahhoz, hogy a lehető legjobban együtt tudjon élni a nehézségekkel, a kihívásokkal és a nem kívánt dolgokkal, amelyek előbb vagy utóbb mindannyiunk életében felmerülnek.

Ezért az egyéni tapasztalatod, beleértve a sajátos nehézségeket, amelyekkel szembenézel, és amelyekkel ezáltal dolgozni fogsz, mind a mindfulness munka lényeges elemeivé válnak ahelyett, hogy a tudatos szemlélet vagy a fájdalom enyhülésének akadályai lennének, amelyhez a mindfulness folyamatos gyakorlása elvezethet.

Ezzel a hozzáállással lehetetlen kudarcot vallani, mert mi nem próbálunk semmit sem arra kényszeríteni, hogy más legyen, mint ami. Egyszerűen csak megtanuljuk, hogyan tartsuk másképpen a tudatunkban. A fájdalom érzése – és a hozzá való viszonyunk – már ennek köszönhetően is jelentősen változhat.

Mindenki egyedi, és végül mindenkinek meg kell találnia a saját útját ahhoz, hogy a lehető legjobban együtt tudjon élni a nehézségekkel, a kihívásokkal és a nem kívánt dolgokkal, amelyek előbb vagy utóbb mindannyiunk életében felmerülnek.

A figyelem ereje

A tanulmányok azt mutatják, hogy minél intenzívebbek a gyötrelmes érzések, annál kevésbé hatékonyak a figyelemelterelő módszerek és annál hasznosabbak a tudatosságra irányuló stratégiák. A ráhangolódás sokkal hatékonyabb, mint a figyelmen kívül hagyás.

A világ legjobb állóképességű sportolói ezt nagyon is jól tudják. Ők mind az edzés, mind a versenyek közben pillanatról pillanatra figyelemmel kísérik az érzékszervi tapasztalataikat. A klinikai kutatások szerint ugyanez igaz a krónikus fájdalomban szenvedő, MBSR tréningen részt vevő betegekre is. Szerencsére a ráhangolódás egy elsajátítható készség.

Beszállni a táncba

Már maga a tény, hogy a kezedben tartod ezt a könyvet, arra utal, hogy motivált vagy ennek a belső munkának a felfedezésére, talán azért, mert más lehetőségek csak részben vagy egyáltalán nem bizonyultak hatásosnak. Ha a fájdalom továbbra is komolyan rontja az életminőségedet és azt a képességedet, hogy olyan életet élj, amilyet a lehetőségek határain belül élni szeretnél, akkor ez már magában is elég motiváció lehet.

Én a „belső munka” kifejezést az MBSR-ben kibontakozó mindfulness meditáció fegyelmezett gyakorlására használom. Valójában azonban a mindfulness éppen annyira szól a játékosságról, és a gyakorláshoz való könnyed hozzáállásról, mint a kemény munkáról és a következetességről. Egész életre szóló kalanddá válhat, ha mind kísérleti, mind tapasztalati úton ily módon közelítjük meg.

A ráhangolódás sokkal hatékonyabb, mint a figyelmen kívül hagyás.

Arra invitállak, hogy szállj be te is a táncba, függetlenül attól, hogy a zenét mindig te választod-e, vagy sem, és úgy, mintha ez egy kísérlet vagy kaland lenne. Van rá esély, hogy az életed visszaszerzésének a kalandja legyen, amilyen szinten ez csak lehetséges.

Addig nem tudhatod, milyen lehetőségek rejlenek benne, amíg teljes szívvel el nem kötelezed magad a folyamat minden pillanata mellett. Más szóval, adj neki – és magadnak – egy igazságos esélyt, aztán nézd meg, mi történik, anélkül, hogy ragaszkodnál egy kívánt vagy idealizált eredményhez, vagy erőltetnéd azt. A kórházban az MBSR képzésen részt vevő emberek számára az időkeret nyolc hét, hogy elinduljanak azon az úton, ami remélhetőleg a mindfulness egész életen át tartó gyakorlása lesz. Ha tehát legalább ekkora időkerettel vágsz neki, akkor már lesz némi rálátásod arra, hogy észszerűen mit várhatsz el magadtól, amikor ezzel a könyvvel és a hozzá tartozó vezetett meditációval foglalkozol.

Végső soron maga az élet lesz a mindfulnesstanítód. És az egyik dolog, amit felfedezhetsz, és amire próbálnod kellene nyitottnak maradnod, hogy még magában a fájdalomban is, amit néha a legnagyobb ellenségednek érzel, ott van a lehetőség, hogy ha figyelmesen hallgatsz rá, idővel a tanítóddá vagy akár végül a szövetségeseddé és a barátoddá váljon.

Magában a fájdalomban is, amit néha a legnagyobb ellenségednek érzel, ott van a lehetőség, hogy ha figyelmesen hallgatsz rá, idővel a tanítóddá vagy akár végül a szövetségeseddé és a barátoddá váljon.

Visszaszerezni az életedet

Első lépésként kísérletezhetsz azzal, hogy egy kicsit megnyílsz azelőtt, amit a nap vagy az éjszaka bármelyik pillanatában tapasztalsz, oly módon, hogy összpontosítod a figyelmedet, és a szokásosnál tovább meg is tartod. Ez a képesség és különösen az ebből fakadó tudatosság természetes adottság, egy olyan belső erőforrás, amellyel mindig is rendelkeztél, és bármikor támaszkodhatsz rá.

Ha hajlandó vagy teljes odaadással részt venni hosszabb ideig ennek alkalmazásában, tehát minimum nyolc hétig, amennyi az MBSR program időtartama, a mindfulness gyakorlata hatékony kapu lehet, amelyen keresztül – a jelentős kényelmetlenség és a csüggedésed ellenére is – visszatérhetsz az életedbe. A kényelmetlenség pedig, ahelyett, hogy akadályként tekintenél rá, maga is a gyakorláshoz szükséges energia és motiváció megújuló forrásává válhat.

Ennek ellenére az őszinteség szellemében fontos rögtön az elején leszögezni, ez a kaland bizonyos fokú önfegyelmet igényel a részedről, ahogyan az én részemről is. Sőt, azt mondanám, valójában minden perc, minden nap, amíg csak élünk, önfegyelmet igényel. Ugyanakkor fogadni mernék rá, hogy ez a fajta önfegyelem nem újdonság számodra. Életünkben oly sok minden igényel kitartó és fegyelmezett elkötelezettséget. Már az is az önfegyelmünkről és állhatatosságunkról tanúskodik, hogy nap mint nap gondoskodunk mindarról a családunkban és a munkahelyünkön, amiről szükséges. És amikor az önmagunkról való gondoskodásról van szó, és arról, hogy megtanuljunk együtt élni és jól együtt élni a nem kívánt dolgokkal, amitől talán sosem tudunk teljesen megszabadulni, mindaz, ami ehhez a belső kalandhoz szükséges, egészen biztos, hogy része az emberi lényként birtokolt repertoárodnak.

Ha egy pillanatra megállunk és elgondolkodunk, arra jutunk, hogy minden, ami valóban értékes, az bizonyos fokú kitartó erőfeszítést és elszántságot igényel, gyakran a kételyeink és szkepticizmusunk ellenére is, amikor a saját lehetőségeinket ássuk alá azzal, hogy azt mondjuk magunknak, valamihez nincs erőnk, nincs rá lehetőségünk, vagy képtelenek vagyunk megbirkózni vele. Az igazság az, hogy mérhetetlen mentális és érzelmi erővel rendelkezünk, még akkor is, ha ezt nem mindig ismerjük fel. Ráadásul semmi sem motiválhat jobban, hogy legalább megpróbáljunk tenni valamit magunkért, mint a szűnni nem akaró vagy epizódszerű fájdalom, amelynek enyhítésére az orvostudomány nem rendelkezik igazán hatékony módszerrel, és senki sem képes megbízható fájdalomcsillapítóval szolgálni számunkra.

Tehát, ahogyan azt több ezer, a kórházi MBSR programban részt vevő, krónikus fájdalommal küzdő ember évtizedek alatt felfedezte, a fájdalom felé fordulás és a fájdalommal való foglalkozás a mindfulness gyakorlásán keresztül, még ha csak rövid időre is – ha nyitottsággal, szkepticizmussal és némi kísérletező kedvvel párosul, hogy mit érhetsz el az elméddel, a testeddel és az életeddel – örvendetes, kritikus fontosságú és hatékony stratégiát nyújthat, amikor elindulsz ezen az úton, és aláveted magad ennek a belső munkának.

Ráadásul semmi sem motiválhat jobban, hogy legalább megpróbáljunk tenni valamit magunkért, mint a szűnni nem akaró vagy epizódszerű fájdalom, amelynek enyhítésére az orvostudomány nem rendelkezik igazán hatékony módszerrel, és senki sem képes megbízható fájdalomcsillapítóval szolgálni számunkra.

A fájdalom felé fordulás és a fájdalommal való foglalkozás, még ha csak rövid időre is… örvendetes, kritikus fontosságú és hatékony stratégiát nyújthat, amikor elindulsz ezen az úton, és aláveted magad ennek a belső munkának.

Valószínűleg azt fogod tapasztalni, hogy az ilyen jellegű hozzáállás és stratégiák megbízható forrásként szolgálnak a mindfulness gyakorlatok tanulása során. Ha ezt szem előtt tartod, a pozitív és megújuló motiváció megbízható forrását jelenthetik.

Természetesen ezen az úton nincsenek abszolút garanciák, ahogyan az életben sincsenek. A legfontosabb a belső motivációd, ami arra késztetett, hogy belefogj ebbe a munkába, valamint az elszántság, hogy tűzön-vízen át kitarts a meditáció gyakorlása mellett, és lásd, mi az, ami napok, hetek, sőt évek alatt ennek eredményeképpen kibontakozik. Mit veszíthetsz?

Miközben együtt dolgozunk, számos lehetőséged lesz arra, hogy belülről felfedezd, milyen óriási különbség van a fájdalom és a szenvedés között, és – ahogy a mondás tartja – a fájdalom időnként elkerülhetetlen ebben az életben, de a szenvedés – vagyis az, ahogyan a fájdalomhoz viszonyulunk – választás kérdése. Más szóval, többféle módja van, hogy az ember bölcs kapcsolatban legyen a nemkívánatos dolgokkal – még a gyűlöletessel és a mély sebet ejtővel is –, és katalizálja a gyógyulást, amit én úgy definiálok, hogy „megbékélni a dolgokkal úgy, ahogy vannak”. Ez nagyon különbözik a gyógyítástól, helyrehozástól vagy a fájdalom vagy probléma elmulasztásától. Az orvostudományban jelenleg nagyon kevés tényleges megoldás és gyógymód létezik a krónikus fájdalom kezelésére. Azonban a gyógyulás lehetősége mindig jelen van – bármelyik és minden pillanatban, különösen, ha megtanuljuk tudatosítani a jelen pillanatot. A mindfulness pontosan erről szól. Hosszú távon ezeknek a pillanatoknak a megélése, legyen az kellemes, kellemetlen vagy egyik sem, mindent megváltoztathat.

A fájdalom időnként elkerülhetetlen az életben, de a szenvedés – vagyis az, ahogyan a fájdalomhoz viszonyulunk – választás kérdése.

Már ha elgondolkodsz a lehetőségen, hogy ez a te életedre is érvényes lehet, az önmagában is erőt adó és meghatározó lépés lehet ezen az úton. Ezzel a tudatos hozzáállással meg is változhat az, ahogyan megtapasztalod a fájdalmat.

Egyszerűen nem tudhatod, hogy mi fog felbukkanni ezen az úton addig, amíg neki nem vágsz. Én úgy vélem, kevés veszítenivalód van, de potenciálisan nagyon sokat nyerhetsz vele.

Üdvözöllek tehát ebben az egyedülálló kalandban, egy életre szóló kalandban – a mindfulness folyamatos gyakorlásában.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen

{1} Massachusetts Institute of Technology